text:
органа, издал одобрението, който при получаване на съответното съобщение на свой ред уведомява за това другите страни по Спогодбата, прилагащи настоящото правило, посредством формуляр, съответстващ на образеца от приложение 2, част 1, 2 или 3, в зависимост от конкретния случай.
 13. ПРЕХОДНИ РАЗПОРЕДБИ
 13.1. ОДОБРЕНИЕ НА ТИПА НА ИМОБИЛАЙЗЕР
 13.1.1. След изтичане на 36 месеца след датата на влизане в сила на допълнение 1 към първоначалната версия на правилото, страните по Спогодбата, прилагащи настоящото правило, издават одобрения само ако подлежащият на одобрение тип компонент или отделен технически възел отговаря на изискванията на настоящото правило, изменено с допълнение 1 към първоначалната версия на правилото.
 13.1.2. Страните по Спогодбата, прилагащи настоящото правило, продължават да издават одобрения за тези типове компоненти или отделни технически възли, които съответстват на изискванията на първоначалната версия на правилото, при условие че компонентът или отделният технически възел са предназначени за резервни части за монтаж на превозни средства в експлоатация и ако монтажът на компонент или отделен технически възел, удовлетворяващи изискванията на настоящото правило, изменено с допълнение 1 към първоначалната версия на настоящото правило, е технически неосъществим.
 13.2. ОДОБРЕНИЕ НА ТИП ПРЕВОЗНО СРЕДСТВО
 След изтичане на 36 месеца след датата на влизане в сила на допълнение 1 към първоначалната версия на правилото, страните по Спогодбата, прилагащи настоящото правило, издават одобрения само ако подлежащият на одобрение тип превозно средство отговаря на изискванията на настоящото правило, изменено с допълнение 1 към първоначалната версия на правилото.
 14. НАИМЕНОВАНИЯ И АДРЕСИ НА ТЕХНИЧЕСКИТЕ СЛУЖБИ, ОТГОВАРЯЩИ ЗА ПРОВЕЖДАНЕТО НА ИЗПИТВАНИЯТА ЗА ОДОБРЕНИЕ, И НА АДМИНИСТРАТИВНИТЕ ОТДЕЛИ
 Страните по Спогодбата, прилагащи настоящото правило, съобщават на секретариата на Организацията на обединените нации наименованията и адресите на техническите служби, отговарящи за провеждането на изпитванията за одобрение, и на административните отдели, които издават одобренията и на които следва да се изпращат формулярите, удостоверяващи одобрението, разширението, отказването или отменянето на одобрение, издадени в други държави.
 (1) Съгласно определението в приложение 7 към Консолидираната резолюция за конструкцията на превозните средства (R.E.3) (документ TRANS/WP.29/78/Rev.1, така както е изменен).
 (2) Вземат се предвид само превозните средства с електрически системи с напрежение 12 V.
 (3) Препоръчва се страните по Спогодбата да прилагат части I и IV за одобряване на превозни средства от категория М1 и част I единствено за одобряване на превозни средства от категория N1, като другите изисквания остават незадължителни. Части II, III и IV следва да се прилагат, когато подобно оборудване се монтира на превозни средства от категориите, упоменати в точки от 1.3 до 1.5.
 (4) 1 за Германия, 2 за Франция, 3 за Италия, 4 за Нидерландия, 5 за Швеция, 6 за Белгия, 7 за Унгария, 8 за Чешката република, 9 за Испания, 10 за Сърбия и Черна гора, 11 за Обединеното кралство, 12 за Австрия, 13 за Люксембург, 14 за Швейцария, 15 (не е присвоено), 16 за Норвегия, 17 за Финландия, 18 за Дания, 19 за Румъния, 20 за Полша, 21 за Португалия, 22 за Руската федерация, 23 за Гърция, 24 за Ирландия, 25 за Хърватия, 26 за Словения, 27 за Словакия, 28 за Беларус, 29 за Естония, 30


text:
(не е присвоено), 31 за Босна и Херцеговина, 32 за Латвия, 33 (не е присвоено), 34 за България, 35 (не е присвоено), 36 за Литва, 37 за Турция, 38 (не е присвоено), 39 за Азербайджан, 40 за бившата югославска република Македония, 41 (не е присвоено), 42 за Европейската общност (одобренията се издават от нейните държави-членки, които използват своя съответен символ по ИКЕ), 43 за Япония, 44 (не е присвоено), 45 за Австралия, 46 за Украйна, 47 за Южна Африка, 48 за Нова Зеландия, 49 за Кипър, 50 за Малта и 51 за Република Корея. Следващи номера ще бъдат присвоявани на други държави в хронологичния ред, по който те ратифицират или се присъединяват към Спогодбата за приемане на еднакви технически предписания, прилагани спрямо колесните превозни средства, оборудването и частите, които могат да бъдат монтирани и/или използвани на колесни превозни средства, и на условията за взаимно признаване на одобрения, издавани на основата на тези предписания, като така присвоените номера се съобщават от генералния секретар на Организацията на обединените нации на страните по Спогодбата.
 (5) ETSI: Европейски институт за стандарти в далекосъобщенията. Ако при влизането в сила на настоящото правило тези стандарти не са налични, тогава се прилагат съответните национални изисквания.
 (6)
 CEPT: Европейска конференция по пощи и далекосъобщения.
 ERC: Европейски комитет по радиосъобщения.
 (7) Страните по Спогодбата могат да забранят честотата и/или мощността или могат да позволят използването на друга честота и/или мощност.
 (8) Не е необходимо светлините, които се използват като част от светлинните алармени устройства и които са включени в стандартната осветителна система на превозното средство, да съответстват на работните параметри, указани в точка 6.4.1, както и не трябва да се подлагат на изпитванията, изброени в точка 6.4.2.
 (9) Съгласно определението в приложение 8 към Правило No 13 на ИКЕ, така както е изменено.
 ПРИЛОЖЕНИЕ 1
 Част 1
 (максимален формат: A4 (210 mm × 297 mm)
 ИНФОРМАЦИОНЕН ДОКУМЕНТ
 в съответствие с точки 5, 7 и 8, в зависимост от конкретния случай, от Правило No 116 относно одобрение съгласно ИКЕ на типа на система на тип превозно средство по отношение на устройствата за предотвратяване на неразрешено използване
 без алармена система/с алармена система (1),
 без имобилайзер/с имобилайзер (1),
 1. ОБЩА ИНФОРМАЦИЯ
 1.1. Марка (търговско наименование на производителя):
 1.2. Тип:
 1.3. Начини за идентифициране на типа, ако са обозначени върху устройството (2):
 1.3.1. Местоположение на тази маркировка:
 1.4. Категория на превозното средство (3):
 1.5. Наименование и адрес на производителя:
 1.6. Местоположение на маркировката за одобрение на ИКЕ:
 1.7. Адрес(и) на монтажното(ите) предприятие(я):
 2. ОБЩИ КОНСТРУКТИВНИ ХАРАКТЕРИСТИКИ НА ПРЕВОЗНОТО СРЕДСТВО
 2.1. Снимки и/или чертежи на представително превозно средство:
 2.2. Местоположение на водача: ляво/дясно (1)
 3. ДРУГА ИНФОРМАЦИЯ
 3.1. Устройства за предотвратяване на неразрешено използване на превозното средство
 3.1.1. Защитно устройство:
 3.1.1.1. Подробно описание на типа превозно средство по отношение на устройството и конструкцията на управлението или на възела, на който действа защитното устройство:
 3.1.1.2. Чертежи на защитното устройство и на неговото монтиране към превозното средство:
 3.1.1.3. Техническо описание на устройството:
 3.1.1.4. Данни за използваните комбинации за заключване:
 3.1.2. Имобилайзер на превозното средство:
 3.1.2.1. номер

type: contracts

jurisdiction: EU


text:
на одобрението на типа, ако има такъв:
 3.1.2.2. За имобилайзери, които все още не са одобрени
 3.1.2.2.1. Подробно техническо описание на имобилайзера на превозното средство и на мерките, предприети срещу неволното му активиране:
 3.1.2.2.2. Системата(ите), върху която(ито) действа имобилайзерът на превозното средство:
 3.1.2.2.3. Брой на ефективните взаимозаменяеми кодове, ако е приложимо:
 3.1.3. Алармена система, ако има такава:
 3.1.3.1. номер на одобрението на типа, ако има такъв:
 3.1.3.1.1. Подробно описание на типа превозно средство по отношение на устройството на монтираната АСПС, илюстрирано със снимки и/или чертежи (когато АСПС вече е типово одобрена като отделен технически възел, може да се направи позоваване на описанието в точка 4.2 от информационния документ на производителя на АСПС):
 3.1.3.2. За алармени системи, които все още не са одобрени
 3.1.3.2.1. Подробно описание на алармената система и на частите на превозното средство, свързани с монтираната алармена система:
 3.1.3.2.2. Списък на основните компоненти, от които се състои алармената система:
 Част 2
 (максимален формат: A4 (210 mm × 297 mm)
 ИНФОРМАЦИОНЕН ДОКУМЕНТ
 в съответствие с точка 6 от Правило No 116 относно одобрение съгласно ИКЕ на типа на компонент или отделен технически възел на алармена система
 1. ОБЩА ИНФОРМАЦИЯ
 1.1. Марка (търговско наименование на производителя):
 1.2. Тип:
 1.3. Начини за идентифициране на типа, ако са обозначени върху устройството (4):
 1.3.1. Местоположение на тази маркировка:
 1.4. Наименование и адрес на производителя:
 1.5. Местоположение на маркировката за одобрение на ИКЕ:
 1.6. Адрес(и) на монтажното(ите) предприятие(я):
 2. ОПИСАНИЕ НА УСТРОЙСТВОТО
 2.1. Подробно описание на алармената система и на частите на превозното средство, свързани с монтираната алармена система:
 2.1.1. Списък на основните компоненти, от които се състои алармената система:
 2.1.2. Предприети мерки за защита срещу лъжливи алармени сигнали:
 2.2. Степен на защита, осигурявана от устройството:
 2.3. Метод на включване/изключване на устройството:
 2.4. Брой на ефективните взаимозаменяеми кодове, ако е приложимо:
 2.5. Списък на основните компоненти, от които се състои устройството, и, ако е приложимо, техните маркировъчни знаци:
 3. ЧЕРТЕЖИ
 3.1. Чертежи на основните компоненти на устройството (чертежите трябва да показват мястото, предвидено за маркировката на ИКЕ за одобрение на типа или за маркировъчния знак, ако е приложимо):
 4. ИНСТРУКЦИИ
 4.1. Списък на превозните средства, на които е предназначено да бъде монтирано устройството:
 4.2. Описание на метода на монтиране, илюстриран със снимки и/или чертежи:
 4.3. Инструкции за експлоатация:
 4.4. Инструкции за поддържане, ако има такива:
 4.5. Списък на точките от настоящото правило, които по силата на условията за монтаж не се прилагат по отношение на АСПС, типово одобрена като отделен технически възел, която трябва да бъде монтирана на указани места в указани превозни средства.
 Част 3
 (максимален формат: A4 (210 mm × 297 mm)
 ИНФОРМАЦИОНЕН ДОКУМЕНТ
 в съответствие с точка 8 от Правило No 116 относно одобрение съгласно ИКЕ на типа на компонент или отделен технически възел на имобилайзерна система
 1. ОБЩА ИНФОРМАЦИЯ
 1.1. Марка (търговско наименование на производителя):
 1.2. Тип:
 1.3. Начини за идентифициране на типа, ако са обозначени върху устройството (5):
 1.3.1. Местоположение на тази маркировка:
 1.4. Наименование и адрес на производителя:
 1.5. Местоположение на маркировката за одобрение на ИКЕ:
 1.6. Адрес(и) на


text:
монтажното(ите) предприятие(я):
 2. ОПИСАНИЕ НА УСТРОЙСТВОТО
 2.1. Подробно техническо описание на имобилайзера на превозното средство и на мерките, предприети срещу неволното му активиране:
 2.2. Системата(ите) на превозното средство, на която(ито) действа имобилайзерът на превозното средство:
 2.3. Метод на включване/изключване на устройството:
 2.4. Брой на ефективните взаимозаменяеми кодове, ако е приложимо:
 2.5. Списък на основните компоненти, от които се състои устройството, и, ако е приложимо, техните маркировъчни знаци:
 3. ЧЕРТЕЖИ
 3.1. Чертежи на основните компоненти на устройството (чертежите трябва да показват мястото, предвидено за маркировката на ИКЕ за одобрение на типа:
 4. ИНСТРУКЦИИ
 4.1. Списък на превозните средства, на които е предназначено да бъде монтирано устройството:
 4.2. Описание на метода на монтиране, илюстриран със снимки и/или чертежи:
 4.3. Инструкции за експлоатация:
 4.4. Инструкции за поддържане, ако има такива:
 (1) Ненужното се зачерква (има случаи, когато е възможно повече от едно вписване и не е необходимо да се зачерква нищо).
 (2) Ако начините за идентифициране на типа съдържат знаци, които не се отнасят до описанието на типовете превозно средство, компонент или отделен технически възел, предмет на настоящия информационен документ, тези знаци трябва да се отбележат в документацията със символа „?“ (напр. АВС??123??).
 (3) Съгласно определението в приложение 7 към Консолидираната резолюция за конструкцията на превозните средства (R.E.3) (документ TRANS/WP.29/78/Rev.1, така както е изменен).
 (4) Ако начините за идентифициране на типа съдържат знаци, които не се отнасят до описанието на типовете компонент или отделен технически възел, предмет на настоящия информационен документ, тези знаци трябва да се отбележат в документацията със символа „?“ (напр. АВС??123??).
 (5) Ако начините за идентифициране на типа съдържат знаци, които не се отнасят до описанието на типовете компонент или отделен технически възел, предмет на настоящия информационен документ, тези знаци трябва да се отбележат в документацията със символа „?“ (напр. АВС??123??).
 ПРИЛОЖЕНИЕ 2
 Част 1
 СЪОБЩЕНИE
 (максимален формат: A4 (210 × 297 mm)
 Добавка
 към сертификат на ИКЕ за одобрение на типа No ...
 относно одобрението на типа на превозно средство по отношение на Правило No 116
 1.
 Допълнителна информация:
 1.1.
 Кратко описание на устройството(ата) за защита срещу неразрешено използване и на частите на превозното средство, на които то/те действа(т):
 1.2.
 Кратко описание на имобилайзера:
 1.3.
 Кратко описание на алармената система, ако е приложимо, включително номинално захранващо напрежение (1):
 2.
 Забележки:
 Част 2
 СЪОБЩЕНИE
 (максимален формат: A4 (210 × 297 mm)
 Добавка
 към сертификат на ИКЕ за одобрение на типа No ...
 относно одобрението на типа на алармена система за превозни средства по отношение на Правило No 116
 1.
 Допълнителна информация:
 1.1.
 Кратко описание на алармената система, ако е приложимо, включително номинално захранващо напрежение (2):
 1.2.
 Списък на превозните средства, на които е предназначена да бъде монтирана алармената система:
 1.3.
 Типове превозни средства, върху които алармената система е била изпитвана:
 1.4.
 Списък на основните, надлежно идентифицирани компоненти, от които се състои алармената система:
 2.
 Забележки:
 Част 3
 СЪОБЩЕНИE
 (максимален формат: A4 (210 × 297 mm)
 Добавка
 към сертификат на ИКЕ за одобрение на типа No ...
 относно одобрението на типа на имобилайзер по отношение на Правило No 116
 1.
 Допълнителна


text:
информация:
 1.1.
 Кратко описание на имобилайзера:
 1.2.
 Списък на превозните средства, на които е предназначен да бъде монтиран имобилайзерът:
 1.3.
 Типове превозни средства, върху които имобилайзерът е бил изпитван:
 1.4.
 Списък на основните, надлежно идентифицирани компоненти, от които се състои имобилайзерът:
 2.
 Забележки:
 (1) Посочва се единствено за алармените системи за превозни средства (АСПС), предназначени за използване на превозни средства, номиналното захранващо напрежение на които е различно от 12 V.
 (2) Посочва се единствено за алармените системи за превозни средства (АСПС), предназначени за използване на превозни средства, номиналното захранващо напрежение на които е различно от 12 V.
 ПРИЛОЖЕНИЕ 3
 ОФОРМЛЕНИЕ НА МАРКИРОВКИТЕ ЗА ОДОБРЕНИЕ
 ОБРАЗЕЦ А
 (вж. точка 4.4 от настоящото правило)
 Фигура 1
 (вж. точка 4.4.3.4 от настоящото правило)
 Показаната по-горе маркировка за одобрение, поставена на превозно средство, показва, че съответният тип е бил одобрен в Нидерландия (E4) в съответствие с част I от Правило No 116 с номер на одобрение 001234. Първите две цифри (00) от номера на одобрението указват, че одобрението е било издадено в съответствие с изискванията на Правило No 116 в първоначалния му вид.
 Фигура 2
 (вж. точка 4.4.3.1 от настоящото правило)
 Показаната по-горе маркировка за одобрение (фигура 2), поставена на АСПС, показва, че съответният тип е бил одобрен в Нидерландия (E4) в съответствие с част II от Правило No 116 с номер на одобрение 001234. Първите две цифри (00) от номера на одобрението указват, че одобрението е било издадено в съответствие с изискванията на Правило No 116 в първоначалния му вид.
 Фигура 3
 (вж. точка 4.4.3.2 от настоящото правило)
 Показаната по-горе маркировка за одобрение (фигура 3), поставена на имобилайзер, показва, че съответният тип е бил одобрен в Нидерландия (E4) в съответствие с част IV от Правило No 116 с номер на одобрение 001234. Първите две цифри (00) от номера на одобрението указват, че одобрението е било издадено в съответствие с изискванията на Правило No 116 в първоначалния му вид.
 Фигура 4
 (вж. точка 4.4.3.5 от настоящото правило)
 Показаната по-горе маркировка за одобрение (фигура 4), поставена на превозно средство, показва, че съответният тип е бил одобрен в Нидерландия (E4) в съответствие с част III от Правило No 116 с номер на одобрение 001234. Първите две цифри (00) от номера на одобрението указват, че одобрението е било издадено в съответствие с изискванията на Правило No 116 в първоначалния му вид.
 Фигура 5
 (вж. точка 4.4.3.6 от настоящото правило)
 Показаната по-горе маркировка за одобрение (фигура 5), поставена на превозно средство, показва, че съответният тип е бил одобрен в Нидерландия (E4) в съответствие с част I и част IV от Правило No 116 с номер на одобрение 001234. Първите две цифри (00) от номера на одобрението указват, че одобрението е било издадено в съответствие с изискванията на Правило No 116 в първоначалния му вид.
 Фигура 6
 (вж. точка 4.4.3.7 от настоящото правило)
 Показаната по-горе маркировка за одобрение (фигура 6), поставена на превозно средство, показва, че съответният тип е бил одобрен в Нидерландия (E4) в съответствие с част I, част II и част IV от Правило No 116 с


text:
номер на одобрение 001234. Първите две цифри (00) от номера на одобрението указват, че одобрението е било издадено в съответствие с изискванията на Правило No 116 в първоначалния му вид.
 ОБРАЗЕЦ Б
 (вж. точка 4.5 от настоящото правило)
 Фигура 7
 (пример)
 Показаната по-горе маркировка за одобрение, поставена на превозно средство, показва, че съответният тип е бил одобрен в Нидерландия (E4) в съответствие с част I, част II и част IV от Правило No 116, и в съответствие с Правило No 11. Първите две цифри от номера на одобрението указват, че към датите, когато са били издадени тези одобрения, Правило No 116 е било в първоначалния му вид, а Правило No 11 е включвало серия от изменения 02.
 ПРИЛОЖЕНИЕ 4
 Част I
 ПРОЦЕДУРА ЗА ИЗПИТВАНЕ НА ИЗНОСВАНЕ НА УСТРОЙСТВА ЗА ПРЕДОТВРАТЯВАНЕ НА НЕРАЗРЕШЕНО ИЗПОЛЗВАНЕ, КОИТО ДЕЙСТВАТ НА КОРМИЛНОТО УПРАВЛЕНИЕ
 1. Изпитвателно оборудване
 Изпитвателното оборудване се състои от:
 1.1.
 крепежно приспособление, подходящо за монтиране на образеца на кормилното управление, комплектовано с устройството за предотвратяване на неразрешено използване, както е определено в точка 5.1.2 от настоящото правило;
 1.2.
 средство за задействане и дезактивиране на устройството за предотвратяване на неразрешено използване, което трябва да включва използването на ключа;
 1.3.
 средство за завъртане на кормилния вал спрямо устройството за предотвратяване на неразрешено използване.
 2. Метод на изпитване
 2.1.
 Към крепежното приспособление, споменато в точка 1.1 по-горе, се прикрепва образец на кормилното управление, комплектовано с устройството за предотвратяване на неразрешено използване.
 2.2.
 Един цикъл на процедурата на изпитване трябва да се състои от следните операции:
 2.2.1.
 Начално положение: при дезактивирано устройство за предотвратяване на неразрешено използване кормилният вал се завърта до положение, което не позволява привеждане в действие на устройството за предотвратяване на неразрешено използване, освен ако то не е от тип, позволяващ заключване на кормилното управление при всяко положение на кормилото.
 2.2.2.
 Конфигуриране за действие: устройството за предотвратяване на неразрешено използване се привежда от дезактивирано в задействано положение, като се използва ключът.
 2.2.3. (1)
 Активиране: кормилният вал трябва да бъде завъртян така, че в момента на привеждане в действие на устройството за предотвратяване на неразрешено използване прилаганият на вала въртящ момент да бъде 40 Nm ± 2 Nm.
 2.2.4.
 Дезактивиране: устройството за предотвратяване на неразрешено използване трябва да бъде дезактивирано с обичайните средства, като въртящият момент се намали до нула, за да се улесни освобождаването.
 2.2.5. (1)
 Връщане: кормилният вал се завърта до положение, което не позволява привеждане в действие на устройството за предотвратяване на неразрешено използване.
 2.2.6.
 Завъртане в обратна посока: повтарят се процедурите, описани в точки 2.2.2, 2.2.3, 2.2.4 и 2.2.5, но при завъртане на кормилния вал в обратна посока.
 2.2.7.
 Интервалът от време между две последователни привеждания в действие на устройството трябва да бъде най-малко 10 секунди.
 2.3.
 Цикълът, който причинява износване, трябва да бъде повторен толкова пъти, колкото е посочено в точка 5.3.1.3 от настоящото правило.
 Част 2
 ПРОЦЕДУРА ЗА ИЗПИТВАНЕ НА УСТРОЙСТВА ЗА ПРЕДОТВРАТЯВАНЕ НА НЕРАЗРЕШЕНО ИЗПОЛЗВАНЕ, КОИТО ДЕЙСТВАТ НА КОРМИЛНОТО УПРАВЛЕНИЕ ПОСРЕДСТВОМ УСТРОЙСТВО ЗА ОГРАНИЧАВАНЕ НА ВЪРТЯЩИЯ МОМЕНТ
 1. Изпитвателно оборудване
 Изпитвателното оборудване се състои от:
 1.1.
 крепежно приспособление,


text:
подходящо за поддържане на частите на кормилна система или, ако изпитването се провежда върху комплектовано превозно средство, подемна система, способна да повдигне всички управляеми колела над земната повърхност; и
 1.2.
 устройство или устройства, които могат да създадат и да измерят въртящ момент, приложен върху кормилното управление, както е предписано в точка 2.3. Точността на измерване трябва да бъде по-малка или равна на 2 %.
 2. Описание на процедурата на изпитване
 2.1.
 Ако изпитването се провежда с комплектовано превозно средство, по време на изпитването никое от управляемите колела на превозното средство не трябва да докосва земната повърхност.
 2.2.
 Заключването на кормилното управление трябва да се задейства, така че кормилното управление да бъде блокирано.
 2.3.
 Към кормилното управление трябва да се приложи такъв въртящ момент, че то да се завърти.
 2.4.
 Изпитвателният цикъл включва завъртане на кормилното управление на 90°, следвано от завъртане на 180° в обратна посока и от ново завъртане на 90° в първоначалната посока (вж. фигурата);
 1 цикъл = + 90°/– 180°/+ 90° с допустимо отклонение от ± 10 %.
 2.5.
 Продължителността на един цикъл е равна на 20 s ± 2 s.
 2.6.
 Трябва да се проведат пет изпитвателни цикъла.
 2.7.
 Минималната стойност на въртящия момент, регистрирана по време на всеки от изпитвателните цикли, трябва да бъде по-висока от посочената в точка 5.3.1.4.2 от настоящото правило.
 (1) Ако устройството за предотвратяване на неразрешено използване позволява заключване на кормилното управление във всяко положение, процедурите, описани в точки 2.2.3 и 2.2.5, се пропускат.
 ПРИЛОЖЕНИЕ 5
 (Запазено)
 ПРИЛОЖЕНИЕ 6
 ОБРАЗЕЦ НА СЕРТИФИКАТ ЗА СЪОТВЕТСТВИЕ
 ПРИЛОЖЕНИЕ 7
 ОБРАЗЕЦ НА СЕРТИФИКАТ ЗА МОНТАЖ
 ПРИЛОЖЕНИЕ 8
 Точки 6.4.2.11 и 7.4
 ИЗПИТВАНЕ НА СИСТЕМИ ЗА ЗАЩИТА НА ОТДЕЛЕНИЕТО ЗА ПЪТНИЦИ
 ПРИЛОЖЕНИЕ 9
 ЕЛЕКТРОМАГНИТНА СЪВМЕСТИМОСТ
 Забележка: Изпитванията за електромагнитна съвместимост се извършват съгласно точка 1 или точка 2 в зависимост от наличните съоръжения за изпитване.
 1. Метод по ISO
 Устойчивост на смущения, разпространяващи се по захранващите линии
 Изпитвателните импулси 1, 2а/2б, 3a, 3б, 4 и 5а/5б съгласно международен стандарт ISO 7637-2:2004 се подават към захранващите линии, както и към останалите електрически връзки на АСПС/АС, които при работа могат да бъдат свързани към захранващите линии.
 Що се отнася до импулс 5, импулс 5б се подава към превозните средства, които имат генератор с вътрешен ограничителен диод, а импулс 5а се подава в останалите случаи.
 Що се отнася до импулс 2, импулс 2а се подава винаги, а импулс 2б може да се подава при постигане на съгласие между производителя на превозното средство и техническите служби, извършващи одобрението.
 Със съгласието на техническата служба изпитвателен импулс 5а/5б не трябва да се подава при следните обстоятелства:
 а) одобрение на типа на АСПС, която трябва да бъде типово одобрена като отделен технически възел и е предназначена за монтиране на превозно(и) средство(а) без каквито и да е генератори
 В този случай производителят на АСПС:
 i)
 посочва в точка 4.5 от информационния документ (приложение 1, част 2), че изискването от настоящата точка не се прилага по отношение на АСПС (в съответствие с точка 7 от настоящото правило),
 ii)
 и посочва в точка 4.1 от информационния


text:
документ списъка на превозните средства, на които се предвижда да бъде монтирана АСПС, и в точка 4.2 — съответните условия за монтаж;
 б) одобрение на типа на превозно средство по отношение на АС, предназначена за монтиране на превозно(и) средство(а) без генератори
 В този случай производителят на превозното средство посочва в точка 3.1.3.1.1 от информационния документ (приложение 1, част 1), че изискването от настоящата точка не се прилага по отношение на АС поради характеристиките на условията за монтаж.
 в) одобрение на типа на превозно средство по отношение на монтажа на АСПС, която е типово одобрена като отделен технически възел и е предназначена за монтиране на превозно(и) средство(а) без каквито и да е генератори
 В този случай производителят на превозното средство посочва в точка 3.1.3.1.1 от информационния документ (приложение 1, част 1), че изискването от настоящата точка не се прилага по отношение на монтажа на АСПС, когато са изпълнени съответните условия за монтаж.
 Това изискване не се прилага в случаите, когато информацията, изисквана в точка 3.1.3.1.1 от част 1 на приложение 1, вече е била предоставена за одобрението на отделния технически възел.
 Изпитване на АСПС/АС в изключено състояние и във включено състояние
 Подават се изпитвателните импулси от 1 до 5. Изискваното функционално състояние за всички подавани изпитвателни импулси е дадено в таблица 1.
 Таблица 1
 Интензивност/функционално състояние (за захранващите линии)
 Номер на изпитвателния импулс
 Ниво на изпитване
 Функционално състояние
 1
 III
 C
 2а
 III
 B
 2б
 III
 C
 3а
 III
 A
 3б
 III
 A
 4
 III
 B
 5а/5б
 III
 A
 Защита срещу смущения, предизвикани от свързване, възникнало по линиите за сигнали
 Проводниците, които не са свързани със захранващите линии (напр. специалните линии за сигнали), се подлагат на изпитване в съответствие с международен стандарт ISO 7637-3:1995 (и поправка 1). Изискваното функционално състояние за всички подавани изпитвателни импулси е дадено в таблица 2.
 Таблица 2
 Ниво на изпитване/функционално състояние (за линиите за сигнали)
 Номер на изпитвателния импулс
 Ниво на изпитване
 Функционално състояние
 3а
 III
 C
 3б
 III
 A
 Защита срещу излъчени високочестотни смущения
 Защитата на дадена монтирана в превозно средство АСПС/АС може да бъде изпитана съгласно предписанията на Правило No 10, серия от изменения 02, и методите за изпитване, описани в приложение 6 за превозни средства и в приложение 9 за отделен технически възел.
 Електрически смущения, предизвикани от електростатични разряди
 Защитата срещу електрически смущения се изпитва в съответствие с Технически доклад ISO/TR 10605-1993.
 Със съгласието на техническата служба това изискване не трябва да се прилага при следните обстоятелства:
 а) одобрение на типа на АСПС, която трябва да бъде типово одобрена като отделен технически възел
 В този случай производителят на АСПС:
 i)
 посочва в точка 4.5 от информационния документ (приложение 1, част 2), че изискването от настоящата точка не се прилага по отношение на АСПС (в съответствие с точка 7 от настоящото правило),
 ii)
 и посочва в точка 4.1 от информационния документ списъка на превозните средства, на които се предвижда да бъде монтирана АСПС, и в точка 4.2 — съответните условия за монтаж;
 б) одобрение на типа на превозно средство по отношение на АС
 В


text:
този случай производителят посочва в точка 3.1.3.1.1 от информационния документ (приложение 1, част 1), че изискването от настоящата точка не се прилага по отношение на АС поради характеристиките на условията за монтаж и производителят на превозното средство трябва да докаже това чрез представяне на съответните документи.
 в) одобрение на типа на превозно средство по отношение на монтажа на АСПС, която е типово одобрена като отделен технически възел
 В този случай производителят на превозното средство посочва в точка 3.1.3.1.1 от информационния документ (приложение 1, част 1), че изискването от настоящата точка не се прилага по отношение на монтажа на АСПС, когато са изпълнени съответните условия за монтаж.
 Това изискване не се прилага в случаите, когато информацията, изисквана в точка 3.1.3.1.1 от част 1 на приложение 1, вече е била предоставена за одобрението на отделния технически възел.
 Електромагнитни излъчвания
 Изпитванията се извършват съгласно предписанията на Правило No 10, серия от изменения 02, и съгласно методите за изпитване, описани в приложения 4 и 5 за превозни средства или в приложения 7 и 8 за отделен технически възел.
 2. Метод на IEC
 Електромагнитно поле
 АСПС/АС се подлага на базовото изпитване. Тя се подлага на изпитването с електромагнитно поле, описано в публикация на IEC 839-1-3-1998, изпитване A-13, като диапазонът от честоти трябва да бъде от 20 до 1 000 MHz, а напрегнатостта на полето — 30 V/m.
 Освен това АСПС/АС се подлага на изпитванията на електрически смущения от преходни процеси, разпространяващи се по проводниците или предизвикани от капацитивна/индуктивна връзка, описани в международен стандарт ISO 7637, части 1:1990, 2:1990 и 3:1995, в зависимост от конкретния случай.
 Електрически смущения, предизвикани от електростатични разряди
 АСПС/АС се подлага на базовото изпитване. Тя се подлага на изпитването за устойчивост на електростатични разряди, описано в EN 61000-4-2 или ISO/TR 10605-1993, по избор на производителя.
 Електромагнитни излъчвания
 АСПС/АС се подлага на изпитване за потискане на радиочестотни смущения съгласно изпитванията, предписани в Правило No 10, серия от изменения 02, и съгласно методите за изпитване, описани в приложения 4 и 5 за превозни средства или в приложения 7 и 8 за отделен технически възел.
 ПРИЛОЖЕНИЕ 10
 ИЗИСКВАНИЯ ОТНОСНО МЕХАНИЧНИТЕ ПРЕВКЛЮЧВАТЕЛИ С КЛЮЧ
 1.
 Цилиндърът на превключвателя с ключ не трябва да се подава с повече от 1 mm от предпазния кожух, като издадената част трябва да бъде конична.
 2.
 Връзката между вътрешната част на цилиндъра и неговата обвивка трябва да е в състояние да издържи сила на опън 600 N и въртящ момент 25 Nm.
 3.
 Превключвателят с ключ трябва да има защита срещу пробиване на цилиндъра.
 4.
 Профилът на ключа трябва да има най-малко 1 000 ефективни комбинации.
 5.
 Превключвателят с ключ не трябва да може да функционира с ключ, който се различава само с една комбинация от предвидения за превключвателя с ключ.
 6.
 Отворът за ключа на външен превключвател с ключ трябва да е защитен от проникване на прах и/или вода с капаче или по друг начин.


text:
 5.3.2020
 BG
 Официален вестник на Европейския съюз
 L 68/1
 РЕШЕНИЕ НА СЪВМЕСТНИЯ КОМИТЕТ НА ЕИП
 No 273/2019
 от 13 декември 2019 година
 за изменение на приложение I (Ветеринарни и фитосанитарни въпроси) към Споразумението за ЕИП [2020/292]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Решение за изпълнение (ЕС) 2018/1099 на Комисията от 1 август 2018 г. за изменение на приложение XI към Директива 2003/85/ЕО на Съвета по отношение на списъка с лаборатории, оправомощени да работят с жив вирус на шап, и за изменение на Решение за изпълнение (ЕС) 2018/136 на Комисията по отношение на наименованието на определената референтна лаборатория на Европейския съюз за болестта шап (1) следва да бъде включено в Споразумението за ЕИП.
 (2)
 Това решение се отнася до законодателството относно живи животни, различни от риби и аквакултурни животни, и животински продукти, като яйцеклетки, ембриони и сперма. Законодателството по тези въпроси не се прилага по отношение на Исландия, както е посочено в параграф 2 от уводната част на глава I от приложение I към Споразумението за ЕИП. Поради това настоящото решение не се прилага по отношение на Исландия.
 (3)
 Настоящото решение се отнася до законодателството относно ветеринарните въпроси. Законодателството относно ветеринарните въпроси не се прилага по отношение на Лихтенщайн дотогава, докато прилагането на Споразумението между Европейската общност и Конфедерация Швейцария относно търговията със селскостопански продукти включва Лихтенщайн, както е посочено в секторните адаптации на приложение I към Споразумението за ЕИП. Поради това настоящото решение не се прилага по отношение на Лихтенщайн.
 (4)
 Поради това приложение I към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 Глава I от приложение I към Споразумението за ЕИП се изменя, както следва:
 1.
 В точка 1а (Директива 2003/85/ЕО на Съвета) в част 3.1 се добавя следното тире:
 „—
 32018 D 1099: Решение за изпълнение (ЕС) 2018/1099 на Комисията от 1 август 2018 г. (ОВ L 197, 3.8.2018 г., стр. 11)“.
 2.
 В точка 48 (Решение за изпълнение (ЕС) 2018/136) на Комисията) в част 3.2 се добавя следното:
 „, изменено със:
 —
 32018 D 1099: Решение за изпълнение (ЕС) 2018/1099 на Комисията от 1 август 2018 г. (ОВ L 197, 3.8.2018 г., стр. 11)“.
 Член 2
 Текстът на Решение за изпълнение (ЕС) 2018/1099 на норвежки език, който ще бъде публикуван в притурката за ЕИП към Официален вестник на Европейския съюз, е автентичен.
 Член 3
 Настоящото решение влиза в сила на 14 декември 2019 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 13 декември 2019 година.
 За Съвместния комитет на ЕИП
 Председател
 Gunnar PÁLSSON
 (1) ОВ L 197, 3.8.2018 г., стр. 11.
 (*1) Без отбелязани конституционни изисквания.


text:
 30.4.2021
 BG
 Официален вестник на Европейския съюз
 L 149/10
 СПОРАЗУМЕНИЕ ЗА ТЪРГОВИЯ И СЪТРУДНИЧЕСТВО
 между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна
 ПРЕАМБЮЛ
 ЕВРОПЕЙСКИЯТ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ
 И
 ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
 1.
 КАТО ПОТВЪРЖДАВАТ своя ангажимент към демократичните принципи, принципите на правовата държава, правата на човека, както и към борбата с разпространението на оръжия за масово унищожение и борбата с изменението на климата, които представляват съществени елементи на настоящото и допълващите споразумения,
 2.
 КАТО ПРИЗНАВАТ значението на сътрудничеството в световен мащаб за решаването на въпросите от общ интерес,
 3.
 КАТО ПРИЗНАВАТ значението на прозрачността в международната търговия и международните инвестиции в полза на всички заинтересовани страни,
 4.
 КАТО СЕ СТРЕМЯТ да установят ясни и взаимноизгодни правила, уреждащи търговията и инвестициите между страните,
 5.
 КАТО ИМАТ ПРЕДВИД, че за да се гарантира ефективното управление и правилното тълкуване и прилагане на настоящото споразумение и на всяко допълващо споразумение, както и спазването на произтичащите от тези споразумения задължения, от съществено значение е да се определят разпоредби, гарантиращи цялостно уреждане, по-специално правила за уреждане на спорове и за прилагане, които изцяло зачитат автономността на съответните правни системи на Съюза и на Обединеното кралство, както и статуса на Обединеното кралство като държава извън Европейския съюз,
 6.
 КАТО СЕ ОСНОВАВАТ на съответните си права и задължения съгласно Маракешкото споразумение за създаване на Световната търговска организация, сключено на 15 април 1994 г., и други многостранни и двустранни инструменти за сътрудничество,
 7.
 КАТО ПРИЗНАВАТ съответната автономност и право на регулиране на страните в рамките на своите територии, за да постигнат легитимни цели на обществената политика, като например закрилата и насърчаването на общественото здраве, социалните услуги, общественото образование, безопасността, околната среда, включително изменението на климата, обществения морал, социалната закрила или защитата на потребителите, хуманното отношение към животните, неприкосновеността на личния живот и защитата на данните, както и насърчаването и закрилата на културното многообразие, като същевременно се стремят да подобрят съответните си високи равнища на защита,
 8.
 КАТО ВЯРВАТ в ползите от предвидима търговска среда, която насърчава търговията и инвестициите между страните и предотвратява нарушаването на търговията и нелоялните конкурентни предимства по начин, който благоприятства устойчивото развитие в неговото икономическо, социално и екологично измерение,
 9.
 КАТО ПРИЗНАВАТ необходимостта от амбициозно, широкообхватно и балансирано икономическо партньорство, което да се основава на равнопоставени условия за открита и лоялна конкуренция и устойчиво развитие, чрез ефективни и стабилни рамки за субсидии и конкуренция и ангажимент за поддържане на съответните им високи равнища на защита в областта на трудовите и социалните стандарти, околната среда, борбата с изменението на климата и данъчното облагане,
 10.
 КАТО ПРИЗНАВАТ необходимостта да се гарантира отворен и сигурен пазар за предприятията, включително малките и средните предприятия, и техните стоки и услуги чрез преодоляване на необоснованите пречки пред търговията и инвестициите,
 11.
 КАТО ОТБЕЛЯЗВАТ, че е важно да се улеснят новите възможности за предприятията и потребителите чрез цифрова търговия и да се преодолеят необоснованите пречки пред потоците от данни и


text:
търговията, осъществявана чрез електронни средства, като същевременно се спазват правилата за защита на личните данни на страните,
 12.
 КАТО ЖЕЛАЯТ настоящото споразумение да допринася за благосъстоянието на потребителите посредством политики, с които се гарантира високо равнище на защита на потребителите и икономическо благополучие, и като насърчават наред с това сътрудничеството между компетентните органи,
 13.
 КАТО ИМАТ ПРЕДВИД значението на трансграничната свързаност по въздух, по земя и по море за пътниците и за стоките, както и необходимостта да се гарантират високи стандарти при предоставянето на транспортни услуги между страните,
 14.
 КАТО ПРИЗНАВАТ ползите от търговията и инвестициите в енергия и суровини и значението на подкрепата за осигуряването на разходно ефективни, чисти и сигурни енергийни доставки за Съюза и Обединеното кралство,
 15.
 КАТО ОТБЕЛЯЗВАТ интереса на страните да създадат рамка за улесняване на техническото сътрудничество и да разработят нови търговски споразумения за междусистемни връзки, които осигуряват стабилни и ефикасни резултати във всички периоди,
 16.
 КАТО ОТБЕЛЯЗВАТ, че сътрудничеството и търговията между страните в тези области следва да се основават на лоялна конкуренция на енергийните пазари и недискриминационен достъп до мрежите,
 17.
 КАТО ПРИЗНАВАТ ползите от устойчивата енергия, енергията от възобновяеми източници, особено разположените в Северно море, и енергийната ефективност,
 18.
 КАТО ЖЕЛАЯТ да насърчават мирното използване на водите, прилежащи към техните брегове, и оптималното и справедливо използване на живите морски ресурси в тези води, включително продължаващото устойчиво управление на споделените запаси,
 19.
 КАТО ОТБЕЛЯЗВАТ, че Обединеното кралство се оттегли от Европейския съюз и че считано от 1 януари 2021 г., Обединеното кралство е независима крайбрежна държава със съответните права и задължения съгласно международното право,
 20.
 КАТО ПОТВЪРЖДАВАТ, че суверенните права на крайбрежните държави, упражнявани от страните с цел проучване, експлоатация, опазване и управление на живите ресурси в техните води, следва да се упражняват съгласно и в съответствие с принципите на международното право, включително Конвенцията на Организацията на обединените нации по морско право, сключена в Монтего Бей на 10 декември 1982 г. (Конвенцията на Организацията на обединените нации по морско право),
 21.
 КАТО ПРИЗНАВАТ значението на координацията на социалноосигурителните права, с които се ползват лицата, които се местят между страните с цел работа, престой или пребиваване, както и правата, с които се ползват членовете на техните семейства и преживелите ги лица,
 22.
 КАТО ИМАТ ПРЕДВИД, че сътрудничеството в области от общ интерес, като науката, научните изследвания и иновациите, ядрените изследвания и космическото пространство, под формата на участие на Обединеното кралство в съответните програми на Съюза при справедливи и подходящи условия, ще бъде от полза и за двете страни,
 23.
 КАТО ИМАТ ПРЕДВИД, че сътрудничеството между Обединеното кралство и Съюза във връзка с предотвратяването, разследването, разкриването или наказателното преследване на престъпления и изпълнението на наказания, включително предпазването от заплахи за обществената сигурност и тяхното предотвратяване, ще даде възможност за укрепване на сигурността на Обединеното кралство и на Съюза,
 24.
 КАТО ЖЕЛАЯТ да сключат споразумение между Обединеното кралство и Съюза за осигуряването на правна основа за такова сътрудничество,
 25.
 КАТО ПРИЗНАВАТ, че страните могат да допълнят настоящото споразумение с други споразумения, които са неразделна част


text:
от цялостните им двустранни отношения, уредени с настоящото споразумение, и че Споразумението относно процедурите за сигурност при обмен и защита на класифицирана информация се сключва като такова допълващо споразумение и дава възможност за обмен на класифицирана информация между страните съгласно настоящото споразумение или всяко друго допълващо споразумение,
 СЕ СПОРАЗУМЯХА ЗА СЛЕДНОТО:
 ПЪРВА ЧАСТ
 ОБЩИ И ИНСТИТУЦИОНАЛНИ РАЗПОРЕДБИ
 ДЯЛ I
 ОБЩИ РАЗПОРЕДБИ
 Член 1
 Цел
 Настоящото споразумение създава основата за широки отношения между страните в рамките на пространство на благосъстояние и добросъседство, характеризиращо се с близки и мирни отношения, основани на сътрудничество, зачитащo автономността и суверенитета на страните.
 Член 2
 Допълващи споразумения
 1. Когато Съюзът и Обединеното кралство сключват други двустранни споразумения помежду си, тези споразумения представляват допълващи споразумения към настоящото споразумение, освен ако в тях е предвидено друго. Тези допълващи споразумения представляват неразделна част от цялостните двустранни отношения, уредени с настоящото споразумение, и са част от цялостната правна рамка.
 2. Параграф 1 се прилага и по отношение на:
 а)
 споразуменията между Съюза и неговите държави членки, от една страна, и Обединеното кралство, от друга страна; и
 б)
 споразуменията между Европейската общност за атомна енергия, от една страна, и Обединеното кралство, от друга страна.
 Член 3
 Добросъвестност
 1. Страните се подпомагат при пълно взаимно зачитане и добросъвестност в изпълнението на задачите, произтичащи от настоящото споразумение и всяко допълващо споразумение.
 2. Те предприемат всички съответни мерки, общи или конкретни, за да гарантират изпълнението на задълженията, произтичащи от настоящото споразумение и от всяко допълващо споразумение, и се въздържат от всякакви мерки, които биха застрашили постигането на целите на настоящото споразумение или на допълващо споразумение.
 ДЯЛ II
 ПРИНЦИПИ НА ТЪЛКУВАНЕ И ОПРЕДЕЛЕНИЯ
 Член 4
 Международно публично право
 1. Разпоредбите на настоящото споразумение и всяко допълващо споразумение се тълкуват добросъвестно в съответствие с тяхното обичайно значение в техния контекст, както и съобразно предмета и целта на споразумението в съответствие с обичайните правила за тълкуване на международното публично право, включително правилата, кодифицирани във Виенската конвенция за правото на договорите, съставена във Виена на 23 май 1969 г.
 2. От съображения за правна сигурност се уточнява, че нито настоящото споразумение, нито което и да било допълващо споразумение създава задължение за тълкуване на техните разпоредби в съответствие с вътрешното право на която и да е от страните.
 3. От съображения за правна сигурност се уточнява, че тълкуването на настоящото споразумение или допълващо споразумение, дадено от съдилищата на някоя от страните, няма да бъде обвързващо за съдилищата на другата страна.
 Член 5
 Частни права
 1. Без да се засяга член SSC.67 от Протокола относно координацията в областта на социалната сигурност и с изключение, по отношение на Европейския съюз, на трета част от настоящото споразумение, никоя от разпоредбите на настоящото споразумение или на допълващо споразумение не се тълкува като предоставяща права или налагаща задължения на лица, различни от създадените между страните съгласно международното публично право, нито като позволяваща пряко позоваване на настоящото споразумение или на допълващо споразумение във вътрешните правни системи на страните.
 2. Никоя от страните не предвижда право на иск по реда на своето право срещу другата страна


text:
на основанието, че другата страна е действала в нарушение на настоящото споразумение или допълващо споразумение.
 Член 6
 Определения
 1. За целите на настоящото споразумение и на всяко допълващо споразумение и освен ако е посочено друго, се прилагат следните определения:
 а)
 „субект на данни“ означава физическо лице, чиято самоличност е установена или може да бъде установена; лице, чиято самоличност може да бъде установена, е лице, чиято самоличност може да бъде установена пряко или косвено, по-специално чрез идентификатор като име, идентификационен номер, данни за местонахождение, онлайн идентификатор или един или повече фактори, специфични за физическата, физиологическата, генетичната, психическата, икономическата, културната или социалната идентичност на това физическо лице;
 б)
 „ден“ означава един календарен ден;
 в)
 „държава членка“ означава държава — членка на Европейския съюз;
 г)
 „лични данни“ означава всяка информация, свързана със субект на данни;
 д)
 „държава“ означава държава членка или Обединеното кралство, в зависимост от контекста;
 е)
 „територия“ на една от страните означава по отношение на всяка страна териториите, за които се прилага настоящото споразумение в съответствие с член 774;
 ж)
 „преходният период“ означава преходният период, предвиден в член 126 от Споразумението за оттегляне; и
 з)
 „Споразумение за оттегляне“ означава Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, включително протоколите към него.
 2. Всяко позоваване на „Съюза“, „страна“ или „страни“ в настоящото споразумение или в допълващо споразумение се разбира като невключващо Европейската общност за атомна енергия, освен ако е посочено друго или когато контекстът изисква друго.
 ДЯЛ III
 ИНСТИТУЦИОНАЛНА РАМКА
 Член 7
 Съвет за партньорство
 1. Създава се Съвет за партньорство. Той се състои от представители на Съюза и на Обединеното кралство. Съветът за партньорство може да заседава в различни конфигурации в зависимост от обсъжданите въпроси.
 2. Съветът за партньорство се председателства съвместно от член на Европейската комисия и от представител на Обединеното кралство на министерско равнище. Той заседава по искане на Съюза или Обединеното кралство и във всички случаи поне веднъж годишно и определя графика и дневния ред на заседанията си по взаимно съгласие.
 3. Съветът за партньорство наблюдава постигането на целите на настоящото споразумение и на всяко допълващо споразумение. Той упражнява надзор и улеснява изпълнението и прилагането на настоящото споразумение и на всяко допълващо споразумение. Всяка страна може да отнася до Съвета за партньорство всякакви въпроси, свързани с изпълнението, прилагането и тълкуването на настоящото споразумение или на допълващо споразумение.
 4. Съветът за партньорство има правомощията:
 а)
 да приема решения по всички въпроси, за които настоящото споразумение или допълващо споразумение предвижда това;
 б)
 да отправя препоръки до страните относно изпълнението и прилагането на настоящото споразумение или на допълващо споразумение;
 в)
 да приема с решение изменения в настоящото споразумение или в допълващо споразумение в случаите, предвидени в настоящото споразумение или в допълващо споразумение;
 г)
 с изключение на дял III от първа част, до края на четвъртата година след влизането в сила на настоящото споразумение, да приема решения за изменение на настоящото споразумение или на допълващо споразумение, при условие че тези изменения са необходими за коригиране на грешки, отстраняване на пропуски или


text:
други недостатъци;
 д)
 да обсъжда всякакви въпроси, свързани с областите, обхванати от настоящото споразумение или от допълващо споразумение;
 е)
 да делегира някои от своите правомощия на Комитета за търговско партньорство или на специализиран комитет, с изключение на правомощията и отговорностите, посочени в буква ж) от настоящия параграф;
 ж)
 с решение да създаде специализирани търговски комитети и специализирани комитети, различни от посочените в член 8, параграф 1, да закрие специализиран търговски комитет или специализиран комитет или да промени възложените им задачи; и
 з)
 отправя препоръки към страните относно предаването на лични данни в конкретни области, обхванати от настоящото споразумение или от допълващото споразумение.
 5. Работата на Съвета за партньорство се урежда от процедурния правилник, установен в Приложение 1. Съветът за партньорство може да изменя посоченото приложение.
 Член 8
 Комитети
 1. Създават се следните специализирани комитети:
 а)
 Комитетът за търговско партньорство, който се занимава с въпросите, обхванати във втора част, първа позиция, дялове I—VII, дял VIII, глава 4, дялове IX—XII, както и втора част, шеста позиция и приложение 27;
 б)
 Специализираният търговски комитет по стоките, който се занимава с въпросите, обхванати във втора част, първа позиция, дял I, глава 1 и втора част, първа позиция, дял VIII, глава 4;
 в)
 Специализираният търговски комитет по митническото сътрудничество и правилата за произход, който се занимава с въпросите, обхванати във втора част, първа позиция, дял I, глави 2 и 5, Протокола относно административната взаимопомощ по митнически въпроси и разпоредбите относно защитата, осъществявана от митническите органи по отношение на правата върху интелектуална собственост, таксите и налозите, митническото остойностяване и ремонтираните стоки;
 г)
 Специализираният търговски комитет по санитарните и фитосанитарните мерки, който се занимава с въпросите, обхванати във втора част, първа позиция, дял I, глава 3;
 д)
 Специализираният търговски комитет по техническите пречки пред търговията, който се занимава с въпросите, обхванати във втора част, първа позиция, дял I, глава 4 и член 323;
 е)
 Специализираният търговски комитет по услугите, инвестициите и цифровата търговия, който се занимава с въпросите, обхванати във втора част, първа позиция, дялове II—IV и във втора част, първа позиция, дял VIII, глава 4;
 ж)
 Специализираният търговски комитет по интелектуалната собственост, който се занимава с въпросите, обхванати във втора част, първа позиция, дял V;
 з)
 Специализираният търговски комитет по обществените поръчки, който се занимава с въпросите, обхванати във втора част, първа позиция, дял VI;
 и)
 Специализираният търговски комитет по регулаторно сътрудничество, който се занимава с въпросите, обхванати във втора част, първа позиция, дял X;
 й)
 Специализираният търговски комитет по еднаквите условия за открита и лоялна конкуренция и устойчивото развитие, който се занимава с въпросите, обхванати във втора част, първа позиция, дял XI и приложение 27;
 к)
 Специализираният търговски комитет по административното сътрудничество във връзка с облагането с ДДС и с възстановяването на данъци и мита, който се занимава с въпросите, обхванати в Протокола относно административното сътрудничество и борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита;
 л)
 Специализираният комитет по енергетиката,
 i)
 който се занимава с въпросите, обхванати във втора част, първа


text:
позиция, дял VIII, с изключение на глава 4, член 323 и приложение 27, и
 ii)
 който може да обсъжда и предоставя експертен опит на съответния специализиран търговски комитет по въпроси, отнасящи се до глава 4 и член 323;
 м)
 Специализираният комитет по въздушен транспорт, който се занимава с въпросите, обхванати във втора част, втора позиция, дял I;
 н)
 Специализирания комитет по авиационната безопасност, който се занимава с въпросите, обхванати във втора част, втора позиция, дял II;
 о)
 Специализираният комитет по автомобилен транспорт, който се занимава с въпросите, обхванати във втора част, трета позиция;
 п)
 Специализираният комитет по координация в областта на социалната сигурност, който се занимава с въпросите, обхванати във втора част, четвърта позиция и Протокола относно координацията в областта на социалната сигурност;
 р)
 Специализираният комитет по рибарството, който се занимава с въпросите, обхванати във втора част, пета позиция;
 с)
 Специализираният комитет по правоприлагането и съдебното сътрудничество, който се занимава с въпросите, обхванати в трета част; и
 т)
 Специализираният комитет по участието в програмите на Съюза, който се занимава с въпросите, обхванати в пета част.
 2. Що се отнася до въпросите, свързани с втора част, първа позиция, дялове I—VII, дял VIII, глава 4, дялове IX—XII, както и втора част, шеста позиция и приложение 27, Комитетът за търговско партньорство, посочен в параграф 1 от настоящия член, има правомощията:
 а)
 да подпомага Съвета за партньорство в изпълнението на неговите задачи и, по-специално, да докладва на Съвета за партньорство и да изпълнява всякакви задачи, възложени му от него;
 б)
 да упражнява надзор върху прилагането на настоящото споразумение или на всяко допълващо споразумение;
 в)
 да приема решения или да отправя препоръки, както е предвидено в настоящото споразумение или във всяко допълващо споразумение, или когато това право му е делегирано от Съвета за партньорство;
 г)
 да упражнява надзор върху работата на специализираните търговски комитети, посочени в параграф 1 от настоящия член;
 д)
 да проучва най-подходящия начин за предотвратяване или отстраняване на трудности, които могат да възникнат във връзка с тълкуването и прилагането на настоящото споразумение или на всяко допълващо споразумение, без да се засяга шеста част, дял I;
 е)
 да упражнява правомощията, делегирани му от Съвета за партньорство съгласно член 7, параграф 4, буква е);
 ж)
 с решение да създава специализирани търговски комитети, различни от посочените в параграф 1 от настоящия член, да закрива такива специализирани търговски комитети или да променя възложените им задачи; и
 з)
 да създава, наблюдава, координира и закрива работни групи или да делегира надзора върху тях на специализиран търговски комитет.
 3. По отношение на въпросите, свързани с техните сфери на компетентност, специализираните търговски комитети имат правомощията:
 а)
 да наблюдават и правят преглед на прилагането, както и да гарантират правилното функциониране на настоящото споразумение или на всяко допълващо споразумение;
 б)
 да подпомагат Комитета за търговско партньорство в изпълнението на неговите задачи и, по-специално, да докладват на Комитета за търговско партньорство и да изпълняват всякакви задачи, възложени им от него;
 в)
 да извършват подготвителната техническа работа, необходима за подпомагане на функциите на Съвета за партньорство и Комитета за търговско партньорство, включително когато тези


text:
органи трябва да приемат решения или препоръки;
 г)
 да приемат решения по всички въпроси, за които настоящото споразумение или допълващо споразумение предвижда това;
 д)
 да обсъждат технически въпроси, произтичащи от изпълнението на настоящото споразумение или на допълващо споразумение, без да се засяга шеста част, дял I; и
 е)
 да действат като форум на страните за обмен на информация, обсъждане на най-добри практики и споделяне на опит в прилагането.
 4. По отношение на въпросите, свързани с техните сфери на компетентност, специализираните комитети имат правомощията:
 а)
 да наблюдават и правят преглед на прилагането, както и да гарантират правилното функциониране на настоящото споразумение или на всяко допълващо споразумение;
 б)
 да подпомагат Съвета за партньорство в изпълнението на неговите задачи и, по-специално, да докладват на Съвета за партньорство и да изпълняват всякакви задачи, възложени им от него;
 в)
 да приемат решения, включително изменения, и препоръки по всички въпроси, когато настоящото споразумение или допълващо споразумение предвижда това или за които Съветът за партньорство е делегирал правомощията си на специализиран комитет в съответствие с член 7, параграф 4, буква е);
 г)
 да обсъждат технически въпроси, произтичащи от прилагането на настоящото споразумение или допълващо споразумение;
 д)
 да действат като форум за страните за обмен на информация, обсъждане на най-добри практики и споделяне на опит в прилагането;
 е)
 да създават, наблюдават, координират и закриват работни групи; и
 ж)
 да действат като форум за консултации съгласно член 738, параграф 7.
 5. Комитетите включват представители на всяка страна. Всяка страна гарантира, че представителите ѝ в комитетите притежават необходимия експертен опит по отношение на обсъжданите въпроси.
 6. Комитетът за търговско партньорство се председателства съвместно от представител на Съюза и от представител на Обединеното кралство, отговарящи за въпросите, свързани с търговията, или от съответните техни представители. Той заседава по искане на Съюза или Обединеното кралство и във всички случаи най-малко веднъж годишно и определя графика и дневния ред на заседанията си по взаимно съгласие.
 7. Специализираните търговски комитети и специализираните комитети се председателстват съвместно от представител на Съюза и от представител на Обединеното кралство. Освен ако в настоящото споразумение е предвидено друго или ако съпредседателите решат друго, те заседават най-малко веднъж годишно.
 8. Комитетите определят графика и дневния ред на своите заседания по взаимно съгласие.
 9. Работата на комитетите се урежда от процедурния правилник, установен в приложение 1.
 10. Чрез дерогация от параграф 9 даден комитет може да приеме и впоследствие да измени свои собствени правила, които уреждат неговата работа.
 Член 9
 Работни групи
 1. Създават се следните работни групи:
 а)
 Работната група по продуктите на биологичното земеделие под надзора на Специализирания комитет по техническите пречки пред търговията;
 б)
 Работната група по моторните превозни средства и частите под надзора на Специализирания комитет по техническите пречки пред търговията;
 в)
 Работната група по лекарствените продукти под надзора на Специализирания търговски комитет по техническите пречки пред търговията;
 г)
 Работната група по координация в областта на социалната сигурност под надзора на Специализирания комитет по координация в областта на социалната сигурност;
 2. Работните групи, които са под надзора на комитетите, подпомагат тези комитети в изпълнението на задълженията


text:
им и, по-специално, подготвят работата на комитетите и изпълняват задачите, възложени им от тях.
 3. Работните групи включват представители на Съюза и на Обединеното кралство и се председателстват съвместно от представител на Съюза и представител на Обединеното кралство.
 4. Работните групи определят своите процедурни правилници, график и дневен ред на заседанията по взаимно съгласие.
 Член 10
 Решения и препоръки
 1. Решенията, приети от Съвета за партньорство или, според конкретния случай, от комитет, са обвързващи за страните и за всички органи, създадени по настоящото споразумение и всяко допълващо споразумение, включително за арбитражния съд, посочен в шеста част, дял I. Препоръките нямат задължителен характер.
 2. Съветът за партньорство или, според конкретния случай, комитетът приема решения и отправя препоръки по взаимно съгласие.
 Член 11
 Парламентарно сътрудничество
 1. Европейският парламент и парламентът на Обединеното кралство могат да създадат Асамблея за парламентарно партньорство, която се състои от членове на Европейския парламент и на парламента на Обединеното кралство, като форум за обмен на мнения относно партньорството.
 2. При създаването си Асамблеята за парламентарно партньорство:
 а)
 може да поиска съответна информация относно изпълнението на настоящото споразумение и всяко допълващо споразумение от Съвета за партньорство, който тогава предоставя на Асамблеята исканата информация;
 б)
 трябва да бъде информирана за решенията и препоръките на Съвета за партньорство; и
 в)
 може да отправя препоръки към Съвета за партньорство;
 Член 12
 Участие на гражданското общество
 Страните се консултират с гражданското общество относно прилагането на настоящото споразумение и на всяко допълващо споразумение, по-специално чрез взаимодействие с вътрешните консултативни групи и Форума на гражданското общество, посочени в членове 13 и 14.
 Член 13
 Вътрешни консултативни групи
 1. Всяка от страните провежда консултации по въпроси, обхванати от настоящото споразумение, както и по всяко допълващо споразумение, нейната новосъздадена или съществуваща вътрешна консултативна група или групи, състояща се от представители на независими организации на гражданското общество, включително неправителствени организации, стопански организации и организации на работодателите, както и професионални съюзи, действащи в областта на икономиката, устойчивото развитие, социалните въпроси, правата на човека, околната среда и други въпроси. Всяка от страните може да свика своята вътрешна консултативна група или групи в различни състави за обсъждане на прилагането на различните разпоредби на настоящото споразумение или на всяко допълващо споразумение.
 2. Всяка страна разглежда становищата или препоръките, представени от нейната вътрешна консултативна група или групи. Представителите на всяка от страните се стремят да се консултират със съответната (ите) вътрешна (и) консултативна (и) група (и) най-малко веднъж годишно. Заседанията могат да се провеждат с виртуални средства.
 3. С цел повишаване на обществената осведоменост относно вътрешните консултативни групи всяка от страните се стреми да публикува списъка на организациите, участващи във вътрешната (ите) консултативна (и) група (и), както и звеното за контакт за тази или тези групи.
 4. Страните насърчават взаимодействието между съответните си вътрешни консултативни групи, включително чрез обмен, когато е възможно, на координатите за връзка на членовете на своите вътрешни консултативни групи.
 Член 14
 Форум на гражданското общество
 1. Страните улесняват организирането на форум на гражданското общество за провеждане на диалог относно изпълнението на втора част. Съветът за партньорство приема работни указания


text:
за провеждането на форума.
 2. Форумът на гражданското общество се свиква най-малко веднъж годишно, освен ако е договорено друго между страните. Форумът на гражданското общество може да заседава с виртуални средства.
 3. Форумът на гражданското общество е отворен за участие на независими организации на гражданското общество, създадени на териториите на страните, включително членове на вътрешните консултативни групи, посочени в член 13. Всяка страна насърчава балансирано представителство, включително на неправителствени организации, стопански организации и организации на работодателите, както и професионални съюзи, действащи в областта на икономиката, устойчивото развитие, социалната политика, правата на човека, околната среда и други.
 ВТОРА ЧАСТ
 ТЪРГОВИЯ, ТРАНСПОРТ, РИБАРСТВО И ДРУГИ ДОГОВОРЕНОСТИ
 ПЪРВА ПОЗИЦИЯ
 ТЪРГОВИЯ
 ДЯЛ I
 ТЪРГОВИЯ СЪС СТОКИ
 ГЛАВА 1
 НАЦИОНАЛНО ТРЕТИРАНЕ И ДОСТЪП НА СТОКИ ДО ПАЗАРА (ВКЛЮЧИТЕЛНО СРЕДСТВА ЗА ТЪРГОВСКА ЗАЩИТА)
 Член 15
 Цел
 Целта на настоящата глава е да се улесни търговията със стоки между страните и да се запази либерализираната търговия със стоки в съответствие с разпоредбите на настоящото споразумение.
 Член 16
 Обхват
 Освен ако е предвидено друго, настоящата глава се прилага по отношение на търговията със стоки на всяка от страните.
 Член 17
 Определения
 За целите на настоящата глава се прилагат следните определения:
 а)
 „консулски операции“ означава процедурата за получаване от консул на страната вносител на територията на страната износител или на територията на трета страна на консулска фактура или консулска виза за търговска фактура, сертификат за произход, манифест, декларация за износ от изпращача или всякакви други митнически документи във връзка с вноса на съответната стока;
 б)
 „споразумение за митническо остойностяване“ означава Споразумението за прилагане на член VII от ГАТТ от 1994 г.;
 в)
 „процедура по лицензиране на износа“ означава административна процедура, независимо дали е наричана лицензиране, използвана от някоя от страните за прилагането на режими за лицензиране на износа, която изисква подаването пред съответния административен орган на заявление или друга документация, различни от обичайно изискваните за целите на митническото оформяне, като предварително условие за износ от тази страна;
 г)
 „процедура по лицензиране на вноса“ означава административна процедура, независимо дали е наричана лицензиране, използвана от някоя от страните за прилагането на режими за лицензиране на вноса, която изисква подаването пред съответния административен орган или органи на заявление или друга документация, различни от обичайно изискваните за целите на митническото оформяне, като предварително условие за внос на територията на страната вносител;
 д)
 „стоки с произход“ означава, освен ако е предвидено друго, стока, отговаряща на условията на правилата за произход, установени в глава 2 от настоящия дял;
 е)
 „изискване за постигнати резултати“ означава изискване:
 i)
 съгласно което трябва да бъде изнесен определен обем стоки в количествено, стойностно или процентно изражение;
 ii)
 съгласно което със стоки от страната, издала лиценза за внос, трябва да се заменят внасяни стоки;
 iii)
 съгласно което лице, което разполага с лиценз за внос, трябва да закупува други стоки на територията на страната, издала лиценза за внос, или да отдава предпочитание на стоки местно производство;
 iv)
 по силата на което лице, разполагащо с лиценз за внос, трябва да произвежда на територията на страната, издала лиценза за внос, стоки с определено местно


text:
съдържание в количествено, стойностно или процентно изражение; или
 v)
 свързано под каквато и да е форма с обема или стойността на вноса, с обема или стойността на износа или със сумата на валутните потоци;
 ж)
 „стока, преминала заводска преработка“ означава стока, класирана в глави 32, 40, 84—90, 94 или 95 от ХС, която:
 i)
 е изцяло или частично съставена от части втора употреба;
 ii)
 чиито характеристики и срок на експлоатация са сходни на тези на същите стоки в ново състояние; и
 iii)
 е получила заводска гаранция, еднаква на приложимата за същите стоки в ново състояние; и
 з)
 „ремонт“ означава всяка операция по обработване, предприета по отношение на стока с цел отстраняване на функционални дефекти или материални щети и водеща до възстановяване на първоначалната функция на дадена стока, или с цел осигуряване на съответствието ѝ с техническите изисквания за нейната експлоатация. Ремонтът на стока включва възстановяване и поддръжка, с възможно увеличение на стойността на стоката чрез възстановяване на първоначалната функционалност на посочената стока, но не включва операция или процес, които:
 i)
 водят до унищожаване на съществените характеристики на дадена стока или до създаване на нова или различна от търговска гледна точка стока;
 ii)
 водят до превръщане на незавършена стока в завършена стока; или
 iii)
 се използват за подобряване или осъвременяване на техническите характеристики на стока.
 Член 18
 Класиране на стоките
 Класирането на стоките, които са предмет на търговия между страните по настоящото споразумение, е установено в съответната митническа номенклатура на всяка страна в съответствие с Хармонизираната система.
 Член 19
 Национално третиране по отношение на вътрешното данъчно облагане и нормативната уредба
 Всяка страна предоставя национално третиране по отношение на стоките на другата страна в съответствие с член III от ГАТТ от 1994 г., включително забележките и допълнителните разпоредби към него. За тази цел член III от ГАТТ от 1994 г. и забележките и допълнителните разпоредби към него се включва в настоящото споразумение и стават част от него mutatis mutandis.
 Член 20
 Свобода на транзита
 Всяка страна осигурява свободен транзит през своята територия, по най-удобните маршрути за международно транзитно преминаване, за транзитния трафик до или от територията на другата страна или на трета държава. За тази цел член V от ГАТТ от 1994 г. и забележките и допълнителните разпоредби към него се включват в настоящото споразумение и стават неразделна част от него mutatis mutandis. Страните приемат, че член V от ГАТТ от 1994 г. включва наред с другото движението на енергийни стоки чрез тръбопроводи или електропреносни мрежи.
 Член 21
 Забрана на мита
 Освен ако в настоящото споразумение е предвидено друго, митата върху всички стоки с произход от другата страна се забраняват.
 Член 22
 Износни мита, данъци или други налози
 1. Никоя от страните не може да приема или запазва в сила каквото и да е мито, данък или друг налог от каквото и да било естество, налагани върху или във връзка с износа на стока за другата страна; нито какъвто и да е вътрешен данък или друг налог върху стока, изнасяна за другата страна, които надвишават данъка или налога, с който биха били


text:
обложени подобни стоки, когато са предназначени за местно потребление.
 2. За целите на настоящия член под „други налози от каквото и да било естество“ не се включват такси или други налози, които са разрешени съгласно член 23.
 Член 23
 Такси и формалности
 1. Таксите и другите налози, налагани от някоя от страните върху или във връзка с вноса или износа на стока на другата страна, са ограничени до размера на приблизителната стойност на предоставените услуги и не представляват косвен начин за закрила на местните продукти, нито облагане на вноса или износа за данъчни цели. Никоя от страните не събира такси или други налози върху или във връзка с внос или износ на адвалорна основа.
 2. Всяка страна може да налага такси или да си възстановява направените разходи единствено когато се предоставят специфични услуги, по-специално, но не само, следното:
 а)
 присъствие на митнически служители извън официалното работно време или на място извън митническите учреждения — при поискване;
 б)
 анализи или експертни доклади относно стоки и пощенски такси за връщането на стоки на заявителя, по-специално във връзка с решения, отнасящи се до обвързваща информация, или предоставянето на информация относно прилагането на митническите законови и подзаконови актове;
 в)
 проверка на стоки или вземане на проби от тях с цел проверка на данните или унищожаване на стоки, когато са направени разходи, различни от тези за ангажиране на митнически служители; и
 г)
 извънредни мерки за контрол, когато такива се налагат поради характера на стоките или потенциален риск.
 3. Всяка страна публикува своевременно чрез официален уебсайт всички такси и налози, които налага във връзка с вноса или износа, по такъв начин, че да се даде възможност на правителствата, търговците и други заинтересовани страни да се запознаят с тях. Тази информация съдържа основанието за налагането на таксата или налога за предоставената услуга, отговорния орган, таксите или налозите, които ще бъдат приложени, както и къде и как да бъде извършено плащането. Новите или изменените такси и налози не се налагат, докато не бъде публикувана и предоставена информацията в съответствие с настоящия параграф.
 4. Никоя от страните не изисква извършването на консулски операции, нито свързани с тях такси и налози, във връзка с вноса на каквато и да било стока от другата страна.
 Член 24
 Ремонтирани стоки
 1. Никоя от страните не прилага мито за стока — без значение какъв е произходът на тази стока — която се въвежда повторно на нейната територия, след като е била временно изнесена от територията ѝ към територията на другата страна за ремонт.
 2. Параграф 1 не се прилага за стока, която се внася под гаранция в зони за свободна търговия, или се внася с подобен статут, и след това се изнася за ремонт и не се внася повторно под гаранция в зони за свободна търговия или с подобен статут.
 3. Никоя от страните не прилага мито за стока, без значение какъв е произходът ѝ, която е внесена временно от територията на другата страна с цел ремонт.
 Член 25
 Стоки, преминали заводска преработка
 1. Никоя от страните не предоставя на стоки, преминали заводска


text:
преработка, на другата страна третиране, което е по-неблагоприятно от третирането, което предоставя на еквивалентни стоки в ново състояние.
 2. Член 26 се прилага по отношение на забраните или ограниченията върху вноса и износа на стоки, преминали заводска преработка. Ако някоя от страните приеме или запази в сила забрани или ограничения върху вноса и износа на употребявани стоки, тези мерки не се прилагат за стоките, преминали заводска преработка.
 3. Всяка страна може да изисква стоките, преминали заводска преработка, да бъдат идентифицирани като такива за целите на разпространението или продажбата на нейна територия и да отговарят на всички приложими технически изисквания, които се прилагат към еквивалентни стоки в ново състояние.
 Член 26
 Ограничения на вноса и износа
 1. Никоя от страните не приема, нито запазва в сила каквито и да било забрани или ограничения върху вноса на каквато и да било стока на другата страна или върху износа или продажбата за износ на каквато и да било стока, предназначена за територията на другата страна, освен когато това става в съответствие с член XI от ГАТТ от 1994 г., включително забележките и допълнителните разпоредби към него. За тази цел член XI от ГАТТ от 1994 г. и забележките и допълнителните разпоредби към него се включва в настоящото споразумение и стават част от него mutatis mutandis.
 2. Никоя от страните не приема, нито запазва в сила:
 а)
 изисквания за износни и вносни цени, с изключение на разрешените при изпълнението на заповеди за изравнителни и антидъмпингови мита и ангажименти; или
 б)
 лицензи за внос, обвързани с изпълнението на изискване за постигане на конкретен резултат.
 Член 27
 Монополи върху вноса и износа
 Никоя от страните не определя, нито запазва в сила монопол върху вноса или износа. За целите на настоящия член монопол върху вноса или износа означава предоставянето от някоя от страните на изключително право или изключително правомощие на даден субект да внася стока от другата страна или да я изнася за нея.
 Член 28
 Процедури по лицензиране на вноса
 1. Всяка страна гарантира, че всички процедури по лицензиране на вноса, приложими към търговията със стоки между страните, се прилагат неутрално и се администрират по коректен, справедлив, недискриминационен и прозрачен начин.
 2. Страна приема или запазва в сила процедури по лицензиране като условие за внос на нейна територия от територията на другата страна единствено ако не може разумно да се използват други подходящи процедури за постигане на дадена административна цел.
 3. Никоя от страните не приема, нито запазва в сила процедура по неавтоматично лицензиране на вноса, освен ако това е необходимо за прилагане на мярка, която е съвместима с настоящото споразумение. Страна, която приема процедура по неавтоматично лицензиране на вноса, посочва ясно мярката, която се прилага чрез тази процедура.
 4. Всяка страна въвежда и администрира всяка една процедура по лицензиране на вноса в съответствие с членове 1—3 от Споразумението на СТО за процедурите по лицензиране на вноса (наричано по-долу „Споразумението за лицензиране на вноса“). За тази цел членове 1—3 от Споразумението за лицензиране на вноса се включват в настоящото споразумение и стават неразделна част от него


text:
mutatis mutandis.
 5. Всяка страна, която въвежда или променя процедура по лицензиране на вноса, публикува онлайн цялата относима информация на официален уебсайт. Тази информация се предоставя, когато е осъществимо, поне 21 дни преди датата на прилагане на новата или променената процедура за лицензиране и във всеки случай не по-късно от датата на прилагане. Посочената информацията съдържа данните, изисквани по член 5 от Споразумението за лицензиране на вноса.
 6. По искане на другата страна, всяка страна предоставя своевременно всяка съответна информация относно процедурите по лицензиране на вноса, които възнамерява да приеме или които запазва в сила, включително информацията, посочена в членове 1—3 от Споразумението за лицензиране на вноса.
 7. От съображения за правна сигурност се уточнява, че нищо в настоящия член не изисква от някоя страна да издаде лиценз за внос, нито възпрепятства дадена страна да изпълнява своите задължения или ангажименти съгласно резолюции на Съвета за сигурност на ООН, или съгласно многостранни режими за неразпространение и договорености за контрол на вноса.
 Член 29
 Процедури по лицензиране на износа
 1. Всяка страна публикува всяка нова процедура по лицензиране на износа или всяко изменение на съществуваща процедура по лицензиране на износа по такъв начин, че да даде възможност на правителствата, търговците и другите заинтересовани страни да се запознаят с тях. Това публикуване се извършва, когато е осъществимо, 45 дни преди процедурата или изменението да породят действие и във всеки случай не по-късно от датата, на която тази процедура или изменение поражда действие, като, когато е целесъобразно, публикуването се извършва на съответните правителствени уебсайтове.
 2. Публикуването на процедурите по лицензиране на износа включва следната информация:
 а)
 текста на процедурите по лицензиране на износа на страната или текста на измененията, които тя внася в такива процедури;
 б)
 стоките, които подлежат на всяка една процедура по лицензиране;
 в)
 за всяка процедура, описание на процеса за кандидатстване за лиценз и всички критерии, на които кандидатът трябва да отговаря, за да отговаря на условията за кандидатстване за лиценз, като например притежаване на лиценз за дейност, установяване или поддържане на инвестиция или извършване на дейност чрез определена форма на установяване на територията на някоя от страните;
 г)
 звено или звена за контакт, от които заинтересованите лица могат да получат допълнителна информация относно условията за получаване на лиценз за износ;
 д)
 административния орган или органи, до които трябва да се подадат заявлението или другите относими документи;
 е)
 описание на всяка мярка или мерки, които се прилагат чрез процедурата по лицензиране на износа;
 ж)
 периода, през който всяка процедура по лицензиране на износа ще бъде в сила, освен ако процедурата остава в сила, докато бъде оттеглена или изменена в нова публикация;
 з)
 ако страната възнамерява да използва процедура по лицензиране във връзка с управлението на конкретна квота за износ — общото количество, и ако е приложимо — стойността на квотата и датите на отваряне и затваряне на квотата; и
 и)
 освобождаванията или изключенията, които заменят изискването за получаване на лиценз за износ, как да бъдат поискани или използвани тези освобождавания или изключения, както и критериите за предоставянето им.
 3. В срок


text:
от 45 дни след датата на влизане в сила на настоящото споразумение всяка страна уведомява другата за своите действащи процедури по лицензиране на износа. Всяка страна уведомява другата страна за всички нови процедури по лицензиране на износа и всички промени на действащите процедури по лицензиране на износа в срок от 60 дни от публикуването. Уведомлението включва препратка към източниците, в които е публикувана информацията, изисквана съгласно параграф 2, и включва, когато е целесъобразно, адресите на съответните уебсайтове на правителството.
 4. От съображения за правна сигурност се уточнява, че нищо в настоящия член не изисква от някоя страна да издаде лиценз за износ, нито възпрепятства дадена страна да изпълнява своите задължения или ангажименти съгласно резолюции на Съвета за сигурност на ООН, или съгласно многостранни режими за неразпространение и договорености за контрол на износа, включително Васенаарската договореност за контрол на износа на конвенционални оръжия и стоки и технологии с двойна употреба, Австралийската група, Групата на ядрените доставчици и Режима за контрол на ракетните технологии, или да приема, запазва в сила или прилага независими режими на санкции.
 Член 30
 Определяне на митническата стойност
 Всяка страна определя митническата стойност на стоките на другата страна, внесени на нейна територия, в съответствие с член VII от ГАТТ от 1994 г. и със Споразумението за митническо остойностяване. За тази цел член VII от ГАТТ от 1994 г., включително забележките и допълнителните разпоредби към него, и членове 1—17 от Споразумението за митническо остойностяване, включително тълкувателните бележки към него, се включват в настоящото споразумение и стават неразделна част от него mutatis mutandis.
 Член 31
 Използване на преференции
 1. За целите на мониторинга на действието на настоящото споразумение и изчисляването на степента на използване на преференции страните обменят ежегодно статистически данни за вноса в продължение на период от 10 години, започвайки една година след влизането в сила на настоящото споразумение. Освен ако Комитетът за търговско партньорство реши друго, този срок се удължава автоматично с пет години, като след това Комитетът за търговско партньорство може да реши да го удължи допълнително.
 2. Обменът на статистически данни за вноса обхваща данните за последната налична година, включително стойността и, когато е приложимо, обема, на равнище тарифна линия относно вноса на стоки от другата страна, ползващи се от преференциално митническо третиране съгласно настоящото споразумение, както и на тези, които се ползват от непреференциално третиране.
 Член 32
 Средства за търговска защита
 1. Страните потвърждават своите права и задължения съгласно член VI от ГАТТ от 1994 г., Антидъмпинговото споразумение, Споразумението на СТО за субсидиите и изравнителните мерки, член XIX от ГАТТ от 1994 г., Споразумението за защитните мерки, както и член 5 от Споразумението за селското стопанство.
 2. Глава 2 от настоящия дял не се прилага за антидъмпингови, изравнителни и защитни разследвания и мерки.
 3. Всяка страна прилага антидъмпингови и изравнителни мерки в съответствие с изискванията на Антидъмпинговото споразумение и Споразумението за субсидиите и изравнителните мерки и съгласно справедлив и прозрачен процес.
 4. При условие че това не забавя излишно провеждането на разследването, на всяка от заинтересованите страни в антидъмпингово или изравнително разследване (1) се предоставя


text:
пълна възможност да защити интересите си.
 5. Разследващият орган на всяка от страните може, в съответствие с правото на страната, да прецени дали размерът на антидъмпинговото мито, което ще бъде наложено, е пълният дъмпингов марж или по-малък размер.
 6. Разследващият орган на всяка от страните, в съответствие с правото на страната, разглежда предоставената информация относно това дали налагането на антидъмпингово или изравнително мито не би било в обществен интерес.
 7. Никоя от страните не прилага, нито запазва в сила по отношение на една и съща стока и по едно и също време:
 а)
 мярка съгласно член 5 от Споразумението за селското стопанство; и
 б)
 мярка съгласно член XIX от ГАТТ от 1994 г. и Споразумението за защитните мерки.
 8. Дял I от шеста част не се прилага за параграфи 1—6 от настоящия член.
 Член 33
 Използване на съществуващи тарифни квоти на СТО
 1. Продуктите с произход от една от страните не са допустими за внос в другата страна съгласно съществуващите тарифни квоти на СТО, определени в параграф 2. Това включва тарифните квоти, разпределени между страните съгласно преговорите по член XXVIII от ГАТТ, започнати от Европейския съюз в документ G/SECRET/42/Add.2 на СТО и от Обединеното кралство в документ G/SECRET/44 на СТО, и както е определено в съответното вътрешно законодателство на всяка страна. За целите на настоящия член статусът на продуктите като продукти с произход се определя въз основа на непреференциалните правила за произход, приложими в страната вносител.
 2. За целите на параграф 1 „съществуващи тарифни квоти на СТО“ означава тарифните квоти, които представляват отстъпки на Европейския съюз в рамките на СТО, включени в проекта на списък на отстъпките и задълженията на ЕС—28 съгласно ГАТТ от 1994 г., представен на СТО в документ G/MA/TAR/RS/506, изменен с документи G/MA/TAR/RS/506/Add.1 и G/MA/TAR/RS/506/Add.2.
 Член 34
 Мерки в случай на нарушения или заобикаляне на митническото законодателство
 1. Страните си сътрудничат при предотвратяването, разкриването и борбата с нарушенията или заобикалянето на митническото законодателство в съответствие със своите задължения съгласно глава 2 от настоящия дял и Протокола относно административната взаимопомощ по митнически въпроси. Всяка страна предприема съответни и сравними мерки за защита на собствените си финансови интереси и на финансовите интереси на другата страна по отношение на събирането на мита върху стоки, въвеждани на митническите територии на Обединеното кралство или на Съюза.
 2. При спазване на възможността за освобождаване на спазващите изискванията търговци съгласно параграф 7, всяка страна може в съответствие с определената в параграфи 3 и 4 процедура да спре съответното преференциално третиране на съответния продукт или продукти, ако:
 а)
 страната е констатирала въз основа на обективна, неоспорима и проверима информация, че са извършени системни и широкомащабни нарушения или заобикаляне на митническото законодателство, и
 б)
 другата страна многократно и необосновано отказва или по друг начин не спазва задълженията си по параграф 1.
 3. Страната, която е направила констатацията, посочена в параграф 2, уведомява Комитета за търговско партньорство и започва консултации с другата страна в рамките на Комитета за търговско партньорство с цел постигане на взаимноприемливо решение.
 4. Ако страните не успеят да се споразумеят за взаимноприемливо решение


text:
в срок от три месеца след датата на уведомлението, страната, която е направила констатацията, може да реши да спре съответното преференциално третиране на съответния продукт или продукти. В този случай страната, която е направила констатацията, уведомява незабавно Комитета за търговско партньорство за спирането, включително за срока, през който възнамерява да го прилага.
 5. Спирането се прилага само за срок, необходим за противодействие на нарушенията или заобикалянето и за защита на финансовите интереси на засегнатата страна, и при всички случаи за не повече от шест месеца. Засегнатата страна прави преглед на положението и когато прецени, че спирането вече не е необходимо, тя го прекратява преди изтичането на срока, за който е уведомен Комитетът за търговско партньорство. Когато условията, довели до спирането, продължават да съществуват при изтичането на срока, за който е уведомен Комитетът за търговско партньорство, страната може да реши да поднови спирането. Всяко решение за спиране подлежи на периодични консултации в рамките на Комитета за търговско партньорство.
 6. Всяка страна публикува в съответствие с вътрешните си процедури известия до вносителите във връзка с всяко решение, отнасящо се до спиране по параграфи 4 и 5.
 7. Независимо от параграф 4, ако вносител е в състояние да убеди митническия орган по вноса, че тези продукти са в пълно съответствие с митническото законодателство на страната вносител, с изискванията на настоящото споразумение и с всички други съответни свързани със спирането условия, установени от страната вносител в съответствие с нейните законови и подзаконови нормативни актове, страната вносител позволява на вносителя да подаде заявление за преференциално третиране и да си възстанови всички платени мита, надвишаващи приложимите преференциални тарифни ставки, когато продуктите са били внесени.
 Член 35
 Отстраняване на административни грешки
 В случай на системни грешки на компетентните органи или проблеми относно правилното управление на преференциалната система при износ, отнасящи се по-специално до прилагането на разпоредбите на глава 2 от настоящия дял или прилагането на Протокола относно административната взаимопомощ по митнически въпроси, и ако тази грешки или проблеми водят до последици по отношение на вносните мита, страната, изправена пред такива последици, може да поиска от Комитета за търговско партньорство да разгледа възможността за приемане на подходящи решения за справяне с възникналата ситуация.
 Член 36
 Културни ценности
 1. Страните си сътрудничат за улесняване на връщането на културни ценности, които са незаконно изнесени от територията на една от страните, като вземат предвид принципите, залегнали в Конвенцията на ЮНЕСКО относно мерките за забрана и предотвратяване на незаконен внос, износ и прехвърляне на правото на собственост на културни ценности, подписана в Париж на 17 ноември 1970 г.
 2. За целите на настоящия член, се прилагат следните определения:
 а)
 „културна ценност“ означава обект, класифициран или определен като част от националните богатства, с художествена, историческа или археологическа стойност съгласно съответните правила и процедури на всяка страна; и
 б)
 „незаконно изнесен от територията на някоя от страните“ означава:
 i)
 изнесен от територията на някоя от страните на или след 1 януари 1993 г. в нарушение на правилата на страната за опазване на националното богатство или в нарушение на нейните правила относно износа на културни


text:
ценности; или
 ii)
 не е върнат след края на срока за законно временно изнасяне или в нарушение на друго условие, уреждащо такова временно изнасяне, на или след 1 януари 1993 г.
 3. Компетентните органи на страните си сътрудничат, по-специално чрез:
 а)
 уведомяване на другата страна, когато на тяхна територия е намерена културна ценност и са налице основателни причини да се смята, че културната ценност е незаконно изнесена от територията на другата страна;
 б)
 разглеждане на исканията на другата страна за връщане на културни ценности, които са незаконно изнесени от територията на тази страна;
 в)
 предотвратяване на всякакви действия за избягване на връщането на такива културни ценности чрез всякакви необходими временни мерки; и
 г)
 предприемане на всички необходими мерки за физическото опазване на културните ценности, които са незаконно изнесени от територията на другата страна.
 4. Всяка страна определя звено за контакт, отговарящо за комуникацията със звеното за контакт на другата страна по отношение на всички въпроси, произтичащи от настоящия член, включително по отношение на уведомленията и исканията, посочени в параграф 3, букви а) и б).
 5. Предвиденото сътрудничество между страните включва митническите органи на страните, които отговарят за управлението на процедурите за износ на културни ценности, както е целесъобразно и необходимо.
 6. Дял I от шеста част не се прилага за настоящия член.
 ГЛАВА 2
 ПРАВИЛА ЗА ПРОИЗХОД
 РАЗДЕЛ 1
 ПРАВИЛА ЗА ПРОИЗХОД
 Член 37
 Цел
 Целта на настоящата глава е да установи разпоредбите, определящи произхода на стоките за целите на прилагането на преференциално тарифно третиране съгласно настоящото споразумение, както и да определи процедурите, свързани с произхода.
 Член 38
 Определения
 За целите на настоящата глава се прилагат следните определения:
 а)
 „класиране“ означава класирането на продукт или материал в определена глава, позиция или подпозиция на Хармонизираната система;
 б)
 „пратка“ означава продукти, които са изпратени едновременно от един износител до един получател или са обхванати от един-единствен транспортен документ, обхващащ техния превоз от износителя до получателя, или — при липса на такъв документ — от една-единствена фактура;
 в)
 „износител“ означава намиращо се в някоя от страните лице, което в съответствие с изискванията, установени в законовите и подзаконовите актове на тази страна, изнася или произвежда продукта с произход и изготвя изявление за произход;
 г)
 „вносител“ означава лице, което внася продукта с произход и иска за него преференциално тарифно третиране;
 д)
 „материал“ означава всяко вещество, използвано при производството на продукт, включително всякакви компоненти, съставки, суровини или части;
 е)
 „материал без произход“ означава материал, който не отговаря на условията за притежаване на статус на материал с произход съгласно настоящата глава, включително материал, чийто произход не може да бъде определен;
 ж)
 „продукт“ означава продуктът, получен в резултат от производството, дори когато той е предназначен за употреба като материал в производството на друг продукт;
 з)
 „производство“ означава всякакъв вид обработка или преработка, включително сглобяване.
 Член 39
 Общи изисквания
 1. За целите на прилагането на преференциалното тарифно третиране от някоя от страните по отношение на стоките с произход от другата страна в съответствие с настоящото споразумение, при условие че продуктите отговарят на всички други приложими изисквания на настоящата глава,


text:
за продукти с произход от другата страна се смятат следните продукти:
 а)
 продукти, изцяло получени в посочената страна по смисъла на член 41;
 б)
 продукти, произведени в посочената страна изключително от материали с произход от посочената страна; и
 в)
 продукти, произведени в посочената страна, включващи материали без произход, при условие че отговарят на изискванията, определени в приложение 3.
 2. Ако даден продукт е придобил статус на продукт с произход, използваните в неговото производство материали без произход не се считат за материали без произход, когато този продукт е вложен като материал в друг продукт.
 3. Придобиването на статус на продукт с произход се осъществява без прекъсване в Обединеното кралство или Съюза.
 Член 40
 Кумулация на произход
 1. Продукт с произход от някоя от страните се счита за продукт с произход от другата страна, ако този продукт се използва като материал в производството на друг продукт в тази друга страна.
 2. Производство, което се осъществява в някоя от страните по отношение на материал без произход, може да бъде взето предвид за целите на определянето на това дали даден продукт е с произход от другата страна.
 3. Параграфи 1 и 2 не се прилагат, ако производството, извършено в другата страна, не надхвърля операциите, посочени в член 43.
 4. За да може даден износител да попълни изявлението за произход, посочено в член 54, параграф 2, буква а), за продукт, посочен в параграф 2 от настоящия член, износителят получава от своя доставчик декларация на доставчика, както е предвидено в приложение 6, или равностоен документ, който съдържа същата информация, описваща въпросните материали без произход достатъчно подробно, за да могат те да бъдат идентифицирани.
 Член 41
 Изцяло получени продукти
 1. Следните продукти се считат за изцяло получени в една от страните:
 а)
 минералните продукти, добити или извлечени от нейните почви или от нейното морско дъно;
 б)
 растения и растителни продукти, отгледани или прибрани там;
 в)
 живите животни, родени и отгледани там;
 г)
 продукти, получени от живи животни, отгледани там;
 д)
 продукти, получени от заклани животни, родени и отгледани там;
 е)
 продуктите, получени чрез лов или риболов, извършен там;
 ж)
 продуктите, получени от аквакултури там, ако водни организми, включително риби, мекотели, ракообразни, други водни безгръбначни и водни растения са родени или отгледани от запаси от яйца, хайвер от риби, новоизлюпени рибки, млади сьомгови риби, ларви, млади сьомги преди миграция към морето, млади сьомги в процес на миграция към морето или други недостигнали полова зрялост риби след ларвен стадий чрез намеса в процесите на отглеждане или растеж с цел подобряване на производството, като например редовно попълване на рибния запас, хранене или защита от хищници;
 з)
 продукти от морски риболов и други продукти, уловени от плавателен съд на една от страните в морето извън което и да било териториално море;
 и)
 продукти, произведени на борда на кораб фабрика на една от страните изключително от продуктите, посочени в буква з);
 й)
 продукти, извлечени от морското дъно или неговите недра извън което и да е териториално море, при условие че страната има право да експлоатира или обработва това морско дъно или недра;


text:
к)
 отпадъци и скрап, които са резултат от производствени операции, извършвани там;
 л)
 отпадъци и скрап, получени от събрани там употребявани продукти, при условие че тези продукти са годни единствено за извличане на суровините;
 м)
 продукти, произведени там изключително от продуктите, посочени в букви а)—л).
 2. Понятията „плавателен съд на една от страните“ и „кораб фабрика на една от страните“ в параграф 1, букви з) и и) означават плавателен съд и кораб фабрика, който:
 а)
 е регистриран в държава членка или в Обединеното кралство;
 б)
 плава под флага на държава членка или на Обединеното кралство; и
 в)
 отговаря на едно от посочените по-долу условия:
 i)
 поне 50 % от него са собственост на граждани на държава членка или на Обединеното кралство; или
 ii)
 е собственост на юридически лица, всяко от които:
 A)
 има адрес на управление и основно място на стопанска дейност в Съюза или в Обединеното кралство; и
 Б)
 е поне 50 % собственост на публичноправни субекти, граждани или юридически лица на държава членка или на Обединеното кралство.
 Член 42
 Допустими отклонения
 1. Ако даден продукт не отговаря на изискванията, определени в приложение 3, поради използването на материал без произход в производството му, този продукт се счита независимо от това за продукт с произход от някоя от страните, при условие че:
 а)
 общото тегло на материалите без произход, използвани в производството на продуктите, класирани в глави 2 и 4—24 от Хармонизираната система, различни от преработените продукти от риболов, класирани в глава 16, не надвишава 15 % от теглото на продукта;
 б)
 общата стойност на материалите без произход за всички други продукти, с изключение на продуктите, класирани в глави 50—63 от Хармонизираната система, не надвишава 10 % от цената на продукта франко завода; или
 в)
 за продукт, класиран в глави 50—63 от Хармонизираната система, се прилагат допустимите отклонения, посочени в бележки 7 и 8 от приложение 2.
 2. Параграф 1 не се прилага, ако стойността или теглото на материалите без произход, използвани в производството на даден продукт, надвишава някой от процентите за максималната стойност или тегло на материалите без произход, посочени в изискванията, определени в приложение 3.
 3. Параграф 1 от настоящия член не се прилага за продукти, които са изцяло получени в някоя от страните по смисъла на член 41. Ако в приложение 3 се изисква материалите, използвани за производството на даден продукт, да са изцяло получени, се прилагат параграфи 1 и 2 от настоящия член.
 Член 43
 Недостатъчно производство
 1. Независимо от член 39, параграф 1, буква в), даден продукт не се счита с произход от някоя от страните, ако производството на продукта в някоя от страните се състои само от една или повече от следните операции, извършени върху материали без произход:
 а)
 операции по съхранение, като например сушене, замразяване, съхраняване в саламура и други подобни операции, единствената цел на които е да се гарантира запазването на продуктите в добро състояние по време на транспортиране и складиране (2);
 б)
 разделяне или събиране на пакети;
 в)
 измиване, почистване; отстраняване на прах, оксиди, масла, боя или други покрития;
 г)
 гладене